
1. INTRODUCERE


Tehnologia aparatelor de zbor fără pilot (UAV) a cunoscut o dezvoltare importantă în ultimul deceniu, devenind un atu-cheie în programele şi operaţiunile militare din Europa şi SUA, iar piaţa de profil s-a extins considerabil. Pe de altă parte, în cadrul pieţei civile, comercializarea aparatelor de acest tip este în fază incipientă, cu toate că există suficiente domenii de aplicare.


Cercetările efectuate de Frost & Sullivan
 indică faptul că în perioada 2004 - 2008, numărul de vehicule aeriene fără pilot desfăşurate la nivel global în operaţiuni de diverse tipuri a crescut de la aproximativ 1.000 la 5.000 de unităţi. Marea majoritate a acestei creşteri se regăseşte la nivelul SUA, al căror buget militar este mai mare decât al oricărui alt stat din lume.


Principalele aplicaţii UAV sunt următoarele: 

- la nivel guvernamental


• aplicarea legii (poliţie, forţe civile de securitate);


• securitatea frontierelor;


• paza coastelor maritime;

- incendii


• incendiile forestiere;


• alte incidente majore;


• salvare de urgenţă în zone montane;


- sectorul energetic



• livrare de utilaje în industria de petrol şi gaze;


• reţele electrice/reţele de distribuţie;

- agricultură, păduri şi pescuit



• monitorizarea mediului;


• fotografie aeriană;



• optimizarea utilizării resurselor;

- observarea Pământului şi teledetecţie



• monitorizare climă;


• cartografiere şi topografie;


• evenimente seismice;


• incidente majore şi monitorizarea poluării;

- comunicaţii



• platforme VHALE (sateliţi-proxy);


• acoperire locală pe termen scurt MALE/S/MUAV. 


În aviaţia civilă este necesară asigurarea în permanență a unui nivel ridicat şi unitar de protecţie a cetăţenilor, prin adoptarea unor norme de siguranţă comune şi a unor măsuri care garantează respectarea de către produsele, persoanele și organizaţiile din cadrul Comunităţii europene a acestor norme, precum şi a normelor adoptate în domeniul protecţiei mediului. În acest fel este facilitată libera circulaţie a mărfurilor, a persoanelor şi a organizaţiilor în cadrul pieței interne. În opinia specialiştilor, nu se justifică adoptarea de norme comune pentru toate aeronavele, în special pentru aeronavele de concepţie simplă sau care efectuează curse locale sau pentru cele construite de amatori, cele extrem de rare sau din care există doar puţine exemplare. Reglementarea unor astfel de aeronave trebuie să rămână sub controlul statelor membre, în conformitate cu Regulamentul 216/2008/EC
. 

Cu toate acestea, trebuie adoptate măsuri proporţionate pentru creşterea nivelului de siguranţă a aviaţiei de agrement, în general. Trebuie să se acorde o atenţie deosebită avioanelor şi elicopterelor a căror masă maximă la decolare este redusă şi ale căror performanţe sunt în creştere, ce pot circula în întreaga Comunitate şi sunt produse la nivel industrial. Acestea pot fi, prin urmare, reglementate mai bine la nivel comunitar, pentru a se asigura nivelul de siguranţă uniform necesar, precum şi protecţia mediului.


Comisia Europeană a iniţiat recent dezbateri privind implementarea, până în anul 2016, a unui proiect de integrare a Sistemului de aeronave pilotate de la distanţă (RPA), noul nume folosit de Organizaţia Internaţională pentru Aviaţia Civilă (ICAO) pentru UAV, în spaţiul aerian comun. În acest sens, Comisia Europeană a constituit Grupul european de coordonare RPA care să traseze foaia de parcurs a acestui proiect, în special pentru aeronave de peste 150 kg. 

În conformitate cu Regulamentul 216/2008/EC privind normele comune în domeniul aviaţiei civile, Agenţia Europeană pentru Siguranţă Aeriană (EASA) este responsabilă de certificarea şi acordarea de licenţe pentru acest tip de aeronave, în timp ce autorităţile aeronautice naţionale ale statelor membre sunt responsabile pentru reglementarea RPA mai mici de 150 kg. Unele state membre UE au emis deja norme (cum ar fi Marea Britanie sau Germania) pentru a oferi un cadru de reglementare pentru activităţile experimentale sau comerciale desfăşurate de entităţi publice sau private.


Aeronavele se conformează cerinţelor esenţiale de navigabilitate formulate în Regulament.

Conformarea aeronavelor, precum şi a produselor, pieselor şi echipamentelor instalate pe acestea se stabileşte în conformitate cu următoarele dispoziţii:


- produsele deţin un certificat de tip. Certificatul de tip şi certificarea modificărilor aduse la respectivul certificat de tip, inclusiv certificatele de tip suplimentar, se eliberează în cazul în care solicitantul demonstrează că produsul se conformează unei baze de certificare de tip stabilită pentru asigurarea conformării cu cerinţele esenţiale menţionate în Regulament şi că produsul nu prezintă trăsături sau caracteristici care să îi afecteze siguranţa în operare. Certificatul de tip se referă la produs, precum şi la toate piesele şi echipamentele instalate pe acesta.


- măsurile prevăzute pot defini o cerinţă de certificare în domeniul pieselor şi al echipamentelor. Certificatele pentru piese şi echipamente se eliberează atunci când solicitantul a demonstrat că piesele şi echipamentele sunt conforme cu specificaţiile detaliate în materie de navigabilitate instituite pentru a asigura respectarea cerinţelor esenţiale menţionate mai sus.


- o aeronavă este operată doar dacă posedă un certificat de navigabilitate valid. Certificatul se eliberează atunci când solicitantul demonstrează că aeronava este conformă cu proiectul de tip aprobat în certificatul său de tip şi că documentele, inspecţiile şi încercările relevante demonstrează că aeronava este în condiţie de operare în siguranţă. Acest certificat de navigabilitate rămâne valabil atât timp cât nu este suspendat, revocat sau anulat şi atât timp cât aeronava este întreţinută în conformitate cu cerinţele esenţiale privind continuitatea navigabilităţii.


- organizaţiile responsabile pentru întreţinerea produselor, a pieselor şi a echipamentelor demonstrează că dispun de capacitatea şi mijloacele necesare pentru a-şi asuma responsabilităţile legate de privilegiile de care dispun. În afara unor dispoziţii contrare, aceste capacităţi şi mijloace sunt recunoscute prin emiterea unei aprobări. În cadrul aprobării se specifică privilegiile acordate organizaţiei autorizate şi domeniul de aplicare al acestei aprobări.

- organizaţiile responsabile pentru proiectarea şi fabricarea produselor, pieselor şi echipamentelor trebuie să demonstreze că dispun de capacitatea şi mijloacele necesare pentru a-şi asuma responsabilităţile legate de privilegiile de care dispun. În afara unor dispoziţii contrare, aceste capacităţi şi mijloace sunt recunoscute prin emiterea unei aprobări. În cadrul aprobării se specifică privilegiile acordate organizaţiei autorizate şi domeniul de aplicare al respectivei aprobări.


În plus:


- personalului responsabil cu punerea în serviciu a unui produs, a unei piese sau a unui echipament după întreţinere i se poate solicita să deţină un certificat adecvat, denumit „certificat de personal”;

- capacitatea organizaţiilor însărcinate cu instruirea personalului de întreţinere de a-şi asuma răspunderea legată de privilegiile de care dispun în privinţa eliberării certificatelor menţionate anterior poate fi recunoscută prin emiterea unei aprobări.


Prin derogare de la prevederile menţionate:


(a) se poate elibera un permis de zbor dacă se demonstrează că aeronava este în măsură să efectueze un zbor normal în condiţii de siguranţă deplină. Permisul de zbor se eliberează cu restricţiile corespunzătoare, în special pentru garantarea siguranţei terţilor;


(b) se poate elibera un certificat de navigabilitate restrictiv unei aeronave căreia nu i s-a eliberat un certificat de tip în conformitate cu dispoziţiile menţionate. În acest caz, se demonstrează că aeronava se conformează specificaţiilor de navigabilitate specifice, iar existenţa unor abateri de la cerinţele esenţiale nu afectează siguranţa utilizării aeronavei pentru scopul vizat. Aeronavele care sunt eligibile pentru a obţine astfel de certificate restrictive, precum şi restricţiile privind utilizarea acestora se definesc conform măsurilor menţionate;


(c) dacă numărul de aeronave de acelaşi tip care beneficiază de certificate de navigabilitate restrictive justifică acest lucru, se poate elibera un certificat de tip restrictiv şi se poate stabili o bază de certificare de tip corespunzătoare.


În prezent, reglementările Agenţiei Europene pentru Siguranţa Aviaţiei cuprind cinci aspecte majore
:


- certificarea aeronavei, inclusiv certificarea de navigabilitate a aeronavei pilotată de la distanţă;


- certificarea operatorilor;


- licenţierea piloţilor aeronavelor;


- autorizaţia specială, în baza art. 8 al Convenţiei de la Chicago pentru operaţiunile internaţionale cu aeronave fără pilot;


- îmbunătăţirea planificării de control a traficului aerian în spaţiul aerian maritim.


2. STATE MEMBRE ALE UNIUNII EUROPENE

În statele membre ale Uniunii Europene care nu se regăsesc în acest studiu se aplică pentru zborul aeronavelor fără pilot Regulamentul 216/2008/EC privind normele comune în domeniul aviaţiei civile şi Convenţia de la Chicago. În plus, toate statele UE sunt membre NATO, aplicând, în principiu, normele statuate de Organizaţia Nord-Atlantică. 


Potrivit art. 8 al Convenţiei de la Chicago privind aviaţia civilă internaţională, nici o aeronavă, care poate zbura fără pilot, nu va putea survola teritoriul unui Stat contractant fără a avea o autorizaţie specială a statului respectiv şi în conformitate cu prevederile acestei autorizaţii. Fiecare stat contractant se obligă să ia măsurile necesare pentru ca zborul fără pilot al unei  asemenea aeronave în regiunile deschise aeronavelor civile să fie controlat, în aşa fel încât să se evite orice pericol pentru aeronavele civile.

Fără a intra în detalii tehnice specifice, prezentăm succint o serie de reglementări disponibile.

DANEMARCA


Reglementarea BL 9-4 a Administraţiei daneze pentru aviaţie civilă (Statens Luftfartsvaesen) face referire la aeronavele fără pilot cu o masă mai mică de 25 kg şi se aplică atât în partea continentală, cât şi în Groenlanda şi Insulele Feroe.


Zborul vehiculelor aeriene fără pilot implică următoarele norme:


- zborul trebuie să se desfăşoare fără ca cetăţenii şi bunurile acestora să se afle în pericol;

- distanţa faţă de un aerodrom civil trebuie să fie de cel puţin 5 km;

- distanţa faţă de un aerodrom militar trebuie să fie de cel puţin 8 km;


- distanţa faţă de zona construită sau drumurile publice trebuie să fie de cel puţin 150 m;

- altitudinea de zbor nu trebuie să depăşească 100 m;


- zonele cu densitate umană mare (imobile, zone de campare sau de spectacole) sunt interzise survolului.


Pentru zborul cu vehicule aeriene fără pilot, cu o masă de decolare cuprinsă între 7 kg şi 25 kg, inclusiv combustibilul, precum şi pentru vehiculele aeriene fără pilot, care folosesc pentru propulsie motoare cu reacţie, se aplică în plus următoarele reguli:


- vehiculul aerian trebuie să beneficieze de control radio. Se utilizează, încă, frecvenţa tradiţională de 35 MHz, dar poate fi utilizată şi frecvenţa nouă de 2,4 GHz;

- zborurile trebuie să aibă loc la un aerodrom autorizat şi trebuie să aibă loc numai în limitele spaţiului aerian al acestuia;


- zborurile pot să aibă loc numai în cazul încheierii unei asigurări de răspundere completă potrivit Legii aviaţiei;


- zborul trebuie să fie efectuat de o organizaţie înregistrată de Agenţia daneză de profil, care să aibă ca obiect de activitate operarea cu modele de vehicule aeriene de amatori, în conformitate cu un set de reguli aprobate de Statens Luftfartsvaesen;

- pentru ca activitatea legată de zbor să fie legală, aerodromul trebuie să aloce un spaţiu aerian care să acopere cel puţin o arie egală cu 100 x 300 m;


- aerodromul trebuie să fie aprobat de către Statens Luftfartsvaesen, iar pentru aprobarea zborului trebuie să se depună o hartă a zonei, împreună cu descrierea modelului de aerodrom şi a spaţiului aerian aferent;

- proprietarul de domeniu folosit ca aerodrom trebuie să notifice vecinilor de spaţiu aerian activitatea care urmează să se desfăşoare;

- comenzile radio pentru modelul aerian trebuie să respecte cerinţele şi să fie utilizate în conformitate cu Legea nr. 421/2002 cu modificările ulterioare.

Proprietarul sau utilizatorul unei aeronave fără pilot, care încalcă prevederile acestui regulament este sancţionat cu amendă. Încălcările comise de către companii sau alte persoane juridice se sancţionează în conformitate cu prevederile dreptului penal. Lipsa asigurării se pedepseşte conform prevederilor Legii aviaţiei, cu amendă sau închisoare de până la 2 ani.

Cu cât aeronava este mai mare, cu atât se impun restricţii mai stricte, fiind necesară certificarea acesteia. Aeronavele cu mase cuprinse între 25 şi 150 kg sunt interzise prin lege. Operatorii străini pot obţine permisiunea de zbor în cazul în care sunt autorizaţi în ţara lor de origine şi pot îndeplini toate cerinţele impuse de reglementările daneze.


Excepţii de la lege se pot face în cazul operaţiunilor de cercetare şi căutare/salvare. 

O altă caracteristică unică a sistemului danez este impunerea unei taxe de serviciu de 150 de euro pentru procesarea solicitărilor de zbor, chiar dacă sunt respinse.

 
Aeronavele fără pilot, cu o masă cuprinsă între 7 şi 25 kg trebuie certificate individual, pilotul trebuind să fie autorizat.  

FINLANDA


Finlanda nu a pus în aplicare reglementări cuprinzătoare privind aeronavele UAV. Utilizarea unui model de avion fără pilot, controlat prin radio este permisă fără necesitatea de a obţine o permisiune specială, în cazul în care anumite condiţii sunt îndeplinite. Aceste condiţii se aplică, în general, la aeronavele peste o masă de 5 kg, care operează la o distanţă minimă de 1,5 km de un aeroport. 

Nu există prevederi pentru zborul aeronavelor sub 150 kg, dar zborul acestor vehicule poate fi permis în anumite condiţii. Permisiunea de survol într-o anumită regiune se solicită pentru o anumită perioadă de timp Agenţiei pentru Siguranţa Transporturilor a Finlandei. Permisul este valabil doar pentru maxim  două săptămâni. Dacă permisiunea este acordată, toate celelalte activităţi de aviaţie vor fi interzise sau restricţionate în regiunea respectivă, pe perioada valabilităţii permisului. Dosarele vor fi depuse cu aproximativ zece săptămâni înainte de perioada  planificată a zborului.


În cazul aparatelor de mici dimensiuni, utilizarea unui model de avion fără pilot este permisă fără a exista obligaţia de a obţine o permisiune specială, în cazul în care sunt îndeplinite următoarele condiţii:


• altitudinea de zbor să nu depăşească 150 m;

• aeronava să opereze în cadrul liniei de vizare a operatorului;

• aeronavele cântăresc mai puţin de 20 kg;

• operaţiunea nu creează un pericol pentru ceilalţi utilizatori din aviaţie.

Restricţii mai mari pot fi aplicate pentru zborurile care au loc în vecinătatea aeroporturilor. 

Activităţile comerciale cu aeronave UAV nu sunt permise.


FRANŢA


Direcţia Generală pentru Aviaţia Civilă a Franţei (DGAC), a hotărât completarea ordinelor adoptate în 2007 şi 2009 privind reglementarea zborurilor de avioane civile fără pilot. Reglementările existente erau incomplete şi vizau doar sistemele de navigabilitate ale avioanelor care efectuau zboruri civile (2007), respectiv cerinţele de utilizare a spaţiului aerian (2009).


În contextul existenţei unor riscuri crescute pentru populaţie, pentru aplicarea unor noi standarde de siguranţă a zborurilor, precum şi datorită necesităţii acordării de licenţe şi certificate pentru zboruri, DGAC a iniţiat, în anul 2012, crearea unui grup de lucru pentru rezolvarea acestor chestiuni.


DGAC a stabilit următoarele principii:


- navele sub 25 de kg nu au nevoie de certificate de zbor, deplasarea acestora neaducând atingere normelor aplicabile în spaţiul aerian al Franţei;


- se impun restricţii de deplasare a acestor nave deasupra zonelor locuite;  

- este obligatorie verificarea capacităţilor de navigabilitate ale aparatelor; 


- în principiu, altitudinea de zbor este limitată la 150 de metri, fără ca acest lucru să fie obligatoriu; 


- criteriul altitudine vizează evitarea oricărei interferenţe între zborurile avioanelor fără pilot şi cele aparţinând transportului public civil, militar sau de intervenţie medicală;


- operatorul este responsabil pentru siguranţa funcţionării dronei; el va întocmi un manual de zbor cu procedurile pe care le aplică în conformitate cu regulamentele în vigoare, pe care trebuie să-l pună la dispoziţia autorităţilor competente;


- nu este necesară obţinerea licenţei de pilot (în majoritatea cazurilor) pentru aeronavele de mai sus, dar se impune examinarea cunoştinţelor teoretice ale operatorilor într-un mod similar acordării licenţelor pentru echipajele cu pilot de pe aeronavele civile sau militare;


- notificarea zborurilor dronelor este necesară când acestea au loc în zona aerodromurilor sau în zone restricţionate;


- zborurile militare au prioritate faţă de cele civile;

- toate zborurile aparatelor mai grele de 25 de kg trebuie autorizate, conform normelor în vigoare
.

GERMANIA


În prezent, utilizarea oricăror aparate civile de zbor fără pilot necesită un permis special de zbor. Dar, în general, zborurile UAV sunt interzise în cazul în care nu se realizează cu contact vizual direct sau greutatea sa la decolare ar fi mai mare de 25 kg. Cu toate acestea, autorităţile aeronautice ale tuturor landurilor pot emite o autorizaţie de zbor pentru o navă, în cazul în care zboară într-un spaţiu aerian restricţionat sau în cazul în care operaţiunea nu are loc în apropierea unui aerodrom, iar în plus nu reprezintă un pericol pentru cetăţeni. Metoda de lucru este asemănătoare cu cea utilizată de FAA în Statele Unite
. 

Până în anul 2012, termenul de navă fără pilot era încadrată în categoria „altă aeronavă”, dar Parlamentul a introdus termenul „UAV” în Legea privind navigaţia aeriană, precum şi în legile conexe. Această modificare nu a implicat adoptarea unui alt tratament zborurilor UAV, restricţiile menţionate fiind în vigoare.


O primă consecinţă a modificării legii a fost armonizarea legislaţiei statelor în domeniul eliberării autorizaţiei de zbor pentru UAV sub 25 kg.


Toate aeronavele militare germane se încadrează în prevederile legale, dar Ministerului apărării, poliţiei federale şi celei locale li se permit derogări de la lege, în cazul în care au nevoie de utilizarea unui aparat de zbor fără pilot pentru rezolvarea sarcinilor. Acest lucru nu înseamnă că aeronavele armatei germane nu au nevoie de certificare, ci doar că acest lucru se realizează în conformitate cu regulamente speciale
. 

Aeronavele Bundeswehr sunt supuse inspecţiei, pentru a demonstra navigabilitatea şi capacitatea de a participa la traficul aerian. În privinţa navigabilităţii sunt verificate toate avioanele fără pilot, în cazul misiunilor planificate, în afara unei zone de antrenament militar sau de zbor restricţionat. Pentru  aeronavele fără pilot cu o greutate de decolare mai mică de 5 kg, şeful serviciului navigabilitate decide dacă este necesară certificarea.


Potrivit reglementărilor, vehiculele aeriene se împart în 3 categorii:


- vehicule aeriene fără pilot operate numai în zone militare speciale, desemnate sau cu acces restricţionat, spaţiul aerian fiind interzis pentru zborurile aeronavelor cu pilot;


Această categorie de nave nu face obiectul certificării şi nu pot fi utilizate în afara zonelor speciale.


- vehicule aeriene fără pilot ce pot decola şi survola terenuri din zone speciale de instruire militară sau zone cu acces restricţionat;


- vehicule aeriene fără pilot ce pot participa în traficul aerian, putând opera în afara zonelor restricţionate, notate de la A la G, în conformitate cu prevederile ICAO.

Condiţiile minime de exploatare a navelor fără pilot se regăsesc în STANAG 4671, normele NATO care sunt aplicate şi de Germania. Acestea cuprind:

a) cerinţele generale de securitate ale UAV, construcţia şi funcţiile aeronavei;

b) cerinţe generale pentru siguranţa de exploatare;


c) cerinţe de funcţionalitate şi cele pentru alimentarea cu combustibil;


d) cerinţe privind siguranţa sistemului electric;

e) explicarea termenului „sistem” pentru o aeronavă UAV, care cuprinde toate subsistemele UAV, de exemplu, sistemul hidraulic, sistemul de alimentare, dar nu şi motopropulsorul (dacă este o parte dintr-un motor certificat) sau structura aeronavei. Potrivit prevederilor STANAG 4671, masa UAV este limitată la 8.618 kg.

Reglementarea STANAG 4703 se aplică aeronavelor uşoare fără pilot şi are la bază cerinţe impuse pentru aeronavele hibrid. Datorită intenţiei de a nu fi foarte restrictive, cerinţele de navigabilitate impuse de STANAG 4703 sunt dependente de spectrul operaţional preconizat pentru utilizarea UAV. Solicitantul sau deţinătorul unei astfel de aeronave trebuie să prezinte autorităţii competente următoarele aspecte:


- misiunea aeronavei şi condiţiile de exploatare;


- condiţiile de exploatare la sol;


- modurile de funcţionare (automat, păstrarea vitezei şi altitudinii, etc.);


- condiţiile de decolare/lansare/de rampă;


- aterizarea/condiţiile de recuperare;


- locuri de recuperare (de exemplu: terenuri obişnuite, litoral, zonă maritimă, spaţiu aerian,etc.);


- numărul de vehicule aeriene care urmează să fie operate simultan;


- condiţiile de transport şi mediul de depozitare;


- condiţiile de funcţionare în mediu: altitudine, temperatură, presiune, umiditate, vânt, ploi, fulgere, ninsoare, gheaţă, ceaţă, grindina, impactul cu păsări, nisip şi praf, etc.;


- efecte electromagnetice asupra mediului;

- efecte electromagnetice cauzate de mediu; 

- condiţiile de iluminare (zi, noapte, zori, amurg, mixte, etc.);


- configuraţiile posibile de masă şi greutatea maximă de zbor;

- asigurarea cazurilor de catastrofă, procedurile de urgenţă.


IRLANDA


Reglementările specifice în domeniul aeronavelor fără pilot şi rachetelor de mici dimensiuni sunt gestionate de Autoritatea pentru Aviaţie a Irlandei (IAA), fiind în curs de revizuire. Comunicarea O.63 stabileşte obligaţia deţinătorilor de aparate fără pilot să obţină o autorizaţie specifică din partea IAA de a opera un UAV. Operaţiunile trebuie să îndeplinească cel puţin aceleaşi standarde de siguranţă ca şi cele impuse aeronavelor cu pilot. Aceste operaţiuni nu trebuie să prezinte un risc pentru persoane, bunuri, vehicule sau vapoare, aflate în aer sau pe sol
.


Pe lângă obţinerea unui permis specific din partea IAA, în cazul în care o operaţiune cu aeronave fără pilot este desfăşurată în scopuri comerciale, cum ar fi  filmarea, fotografierea, studierea mediului sau supraveghere, operatorul trebuie să se aplice pentru obţinerea unui permis de muncă. 


Orice activitate UAV cu o aeronavă cu masă mai mare de 150 kg trebuie să respecte cerinţele EASA.


Principiul de bază pentru desfăşurarea de activităţi cu aeronave fără pilot este împărţirea/segregarea spaţiului aerian pentru a oferi un mediu de operare sigur. Legislaţia irlandeză este concepută pentru a permite funcţionarea sigură şi eficientă a aeronavelor cu echipaj, în toate clasele spaţiului aerian, iar operatorii UAV trebuie să funcţioneze în acelaşi cadru de reglementare. Aeronavele fără pilot nu au un drept automat la utilizarea spaţiului. Acest lucru este valabil în situaţia în care nivelurile acceptate de siguranţă nu pot fi menţinute sau în cazul în care aceste operaţiuni ar avea un efect negativ nejustificat asupra utilizatorilor spaţiului aerian. În scopul de a se integra cu ceilalţi utilizatori ai spaţiului aerian, operatorii UAV trebuie să se asigure că aeronavele lor pot demonstra un nivel echivalent de conformitate cu normele şi procedurile care se aplică aeronavelor cu pilot.


Dacă nu există dispoziţii speciale, unitatea de control a traficului aerian (ATC) trebuie să conlucreze cu utilizatorii UAV, iar activităţile desfăşurate de aceştia trebuie să fie transparente:  


• operatorii UAV trebuie să fie în măsură să respecte instrucţiunile ATC şi cerinţele aplicabile echipamentelor din clasa spaţiului aerian în care acestea intenţionează să opereze;

• furnizorul ATC trebuie să fie pe deplin conştienţi de faptul că au de-a face cu un zbor UAV;

• în cazul în care există dispoziţii speciale, acestea nu trebuie să reducă gradul de operare a celorlalţi utilizatori ai spaţiului aerian.

Procedurile standard de operare trebuie consemnate într-un manual operaţional. Printre altele, trebuie să fie acoperite următoarele proceduri:


• lansare/aterizare;


• ruta de deplasare;


• pierderea legăturii cu ATC;


• distrugerea după defectarea critică a sistemului.

Aeronavele UAV nu trebuie să funcţioneze decât în următoarele condiţii:


- sub contactul direct, vizual, al operatorului (VLOS);


- aeronava nu va fi exploatată mai departe de 500 de metri de punctul de lansare;


- nu va opera la o înălţime mai mare de 120 de metri (circa 400 ft
) deasupra nivelului solului;


- nu va opera deasupra sau în limitele unei zone aglomerate, cu excepţia cazului în care se obţine permisiunea scrisă a Autorităţii;


- nu va opera în spaţiul aerian comercial, civil sau militar, cu excepţia cazului în care se obţine acordul scris al autorităţii de control;

- aeronava nu va fi opera într-o zonă de trafic de aerodrom sau mai aproape de limita de 8 km (5 mile marine) de aerodrom;


- aeronavele nu va opera deasupra unei adunări de persoane de la sol, nici mai aproape de 150 de metri lateral de o astfel de adunare;


- aeronava nu va opera mai aproape de 150 de metri de orice persoană, navă, vehicul sau vapor, în timpul decolării sau aterizării, cu excepţia operatorului;


- aeronava nu va opera la o distanţă mai mică de 2 kilometri de o aeronavă cu pilot în zbor;


- aeronavele nu vor desfăşura nici un fel de activităţi dacă nu se încheie o asigurare de răspundere civilă, care să fie acceptată de autoritate.

Cerinţele de formare profesională sunt esenţiale pentru desfăşurarea de  operaţiuni sigure şi eficiente în orice sector al industriei aviatice. Există dificultăţi în stabilirea unui standard acceptabil în criteriile de formare pentru operatorii UAV,  neexistând în prezent nici un standard european comun referitoare la calificarea operatorului.


Operatorii UAV trebuie să finalizeze un curs de studii aprofundate echivalent cu cel absolvit de membri echipajelor pentru zboruri cu echipaj uman. În principiu sunt acoperite următoarele domenii: 


(a) aerodinamică;


(b) sisteme tehnice, specifice sistemului care urmează să fie operat;


(c) funcţionarea aeronavei;


(d) limitări tehnice;


(e) navigaţie;


(f) meteorologie;


(g) spaţiul aerian;


(h) norme de drept aerian;

(i) comunicaţii;


(j) proceduri de urgenţă.


ITALIA


În decembrie 2012, Autoritatea Aeronautică a Italiei (ENAC) a publicat o propunere de regulament privind vehiculele aeriene pilotate de la distanţă
, solicitând părţilor interesate să furnizeze comentarii şi sugestii până la data de 24 martie 2013. Această propunere are la bază art. 743 din Codul italian de navigare aeriană, care prevede că RPA pilotate de la distanţă sunt aeronave, astfel cum sunt definite prin legi speciale de către ENAC şi de către Ministerul Apărării.


Regulamentul propus prevede norme speciale diferite pentru sistemele aeronautice pilotate de la distanţă şi pentru modelele de avioane de agrement.


Secţiunile II şi III din regulamentul propus definesc premisele pentru obţinerea autorizaţiei de a opera în spaţiul aerian al Italiei, operaţiunile aprobate, certificatul de navigabilitate, după caz, precum şi termenii pentru operaţiuni speciale. 


Aeronavele cu masa mai mică de 20 kg nu au nevoie de un certificat de navigabilitate, iar operaţiunile sunt permise printr-o autorizaţie eliberată la cererea unui operator de către ENAC. O astfel de autorizaţie poate fi acordată pentru:


- operaţiuni speciale în spațiul aerian;


- activităţi experimentale în spaţiul aerian. 


Aceste operaţiuni sunt permise doar cu contact vizual direct (VLOS), la altitudinea maximă de 70 de metri, la o distanţă minimă de 8 km de un aeroport, departe de zonele aglomerate, în perioada diurnă a zilei şi în condiţii meteorologice bune (VFR/VMC).


Operaţiunile speciale pot fi autorizate numai după încheierea activităţilor experimentale. Operatorul trebuie să declare că astfel de operaţiuni speciale pot fi efectuate în condiţii de siguranţă şi să încheie o poliţă de asigurare corespunzătoare. Autorizaţia are o valabilitate de 12 luni.


În cazul aeronavelor cu masa mai mare de 20 kg, acestea trebuie să fie înregistrate într-un registru special RPA deţinut de către ENAC şi trebuie să fie identificate printr-un semn de apel a cărui primă literă este "I" pentru Italia, aşa cum este cazul pentru aeronavele convenţionale. Indicativul de apel trebuie să fie cunoscut de staţiile controlorilor de zbor RPA. Pentru aceste aeronave certificatul de navigabilitate este necesar, la fel cum autorizaţia de zbor este necesară unui avion convenţional.


Pentru RPA produse în masă, se acordă un certificat restricţionat, în conformitate cu condiţiile stabilite de către ENAC şi luând în considerare standardele, specificaţiile de certificare şi politicile referitoare la aeronavele convenţionale. Certificatul cuprinde tipul aparatului şi manualul de zbor. Pentru aparatele de serie mică, certificatul poate fi acordat pentru activităţi experimentale sau pentru operaţiuni speciale. Permisul de zbor în cadrul operaţiunilor speciale este eliberat numai atunci când ENAC a constatat că documentele prezentate de operator cu privire la criteriile de proiect, configurarea sistemului, documentele de evaluare a riscurilor, precum şi asigurarea operaţiunilor de zbor sunt complete. Şi în acest caz, permisul de zbor are o valabilitate de 12 luni.


Pentru activitatea experimentală, RPA > 20 kg trebuie să respecte norme mai stricte, care includ: 


- prezentarea de informaţii detaliate privind proiectul;


- capacitatea pilotului de a controla zborul în condiţii normale sau de urgenţă; 
- desfăşurarea zborului departe de zonele populate.


Pilotul comandant este responsabil pentru operaţiunile de zbor, trebuie să deţină o licenţă de pilot şi autorizarea ENAC, emise pe baza calificărilor sale şi, dacă este necesar, rezultatele testelor de zbor.


RPA trebuie să respecte normele de zbor şi să fie dotate cu instrumentele necesare pentru a efectua activitatea autorizată. Altitudinea de deplasare este permisă la 150 de metri, cu limitările similare, stabilite pentru RPA cu masă redusă.


Pentru modelele de avioane de agrement, indiferent de masă, secţiunea VI defineşte termenii pentru zborurile în condiţii de siguranţă, obligatoriu la lumina zilei şi la o altitudine maximă de 150 de metri.

MAREA BRITANIE


Potrivit Regulamentului de navigaţie aeriană o aeronavă nu poate zbura pe teritoriul sau în afara teritoriului Regatului Unit
 decât dacă este înregistrată într-un stat din Commonwealth, un stat contractant sau în alt stat în care este în vigoare un acord încheiat între Guvernul Majestăţii Sale şi respectivul Guvern, care prevede zborul peste Regatul Unit al aeronavelor înregistrate în această ţară.


Un aparat de zbor non-EASA poate zbura neînregistrat dacă zborul începe şi se termină în Regatul Unit fără a trece peste orice altă ţară, precum şi dacă zborul nu are drept scop transportul public sau altă activitate aeriană, alta decât activităţile de predare sau de testare într-un club specializat.


Autoritatea Aeronautică Civilă poate dispune înregistrarea navei, având în vedere următoarele aspecte:

- numărul certificatului;

- naţionalitatea aeronavei şi marca de înregistrare atribuită de către CAA; 

- numele constructorului aeronavei; 

- numărul de serie al aeronavei; 

- numele şi adresa persoanei care are dreptul de proprietate sau numele şi adresa navlositorului. 

Regulamentul CE nr. 216/2008 conţine normele de aplicare privind  certificarea navigabilităţii, menţinerea navigabilităţii, operaţiunile desfăşurate, acordarea licenţelor de pilot, gestionarea traficului aerian şi a aerodromurilor, dar nu face referire la aeronavele ce desfăşoară activităţi militare, vamale, de poliţie, de căutare şi salvare, de stingere a incendiilor, pază de coastă sau alte activităţi similare. În Marea Britanie se aplică prevederile europene, care menţionează că anumite categorii de aeronave civile sunt scutite de la necesitatea de a se conforma cu Regulamentul european şi normele sale de aplicare. Aceste categorii, enumerate în anexa II a Regulamentului EASA sunt:


• aeronavele special concepute sau modificate pentru cercetare sau experimente ştiinţifice şi care ar putea fi produse în număr foarte limitat;


• ex-aeronavele militare;

• aeronavele fără pilot, cu o masă de operare de 150 kg sau mai puţin.


Orice aeronavă care face obiectul regulamentului de bază EASA şi se încadrează în normele sale de aplicare (de exemplu, o aeronavă fără pilot, care are o masă mai mare de 150 kg, care nu este utilizată în cercetare, nici în scopuri de stat) vor fi obligate să aibă un certificat de navigabilitate EASA.


O aeronavă care se încadrează în regulamentările EASA, fie pentru că este o aeronavă de stat, fie pentru că intră în una dintre categoriile exceptate, face obiectul unei reglementări naţionale în măsura în care este necesară certificarea de navigabilitate.

În Marea Britanie, există două regimuri de reglementare: civile și militare. Din punct de vedere militar, Ministerul Apărării trebuie să certifice dacă o aeronavă trebuie tratată drept o aeronavă militară. Orice aeronavă care nu este un avion militar trebuie tratată, în temeiul legislaţiei britanice, drept un avion civil. Nu există prevederi speciale pentru alte tipuri de aeronave de stat, cum ar fi cele utilizate de poliţie, aparatele utilizate în acţiuni de căutare şi salvare, pentru stingerea incendiilor, paza de coastă sau alte activităţi similare.


Un aparat civil de stat sau o aeronavă înmatriculată în Regatul Unit, care nu se regăseşte în sfera de aplicabilitate a Regulamentului EASA, trebuie să aibă un certificat de navigabilitate sau o autorizaţie de zbor emisă de către CAA, cu excepţia cazului în care este:


a) o aeronavă fără pilot de masă cuprinsă între 20-150 kg;


b) o aeronavă de mici dimensiuni fără pilot, astfel cum este definită de Air Navigation Order.


O aeronavă de mici dimensiuni fără pilot este definită de Air Navigation Order
 drept orice aeronavă fără pilot, care nu cântăreşte mai mult de 20 kg, fără combustibil. 


Condiţiile impuse acestor nave se regăsesc în art. 166 şi 167 din Air Navigation Order. Astfel, se prevede interdicţia privind zborul în spațiul aerian controlat sau într-o zonă de trafic al unui aerodrom, cu excepţia cazului în care, în ambele cazuri, a fost obţinută permisiunea de survol din partea controlorului de trafic aerian, la o înălţime maximă normală de 400 ft deasupra solului. Art. 167 se referă în mod special la interzicerea utilizării de aeronave mici fără pilot pentru supraveghere sau colectare de date cu caracter personal.


Nu există nici o limită inferioară de greutate sub care Air Navigation Order nu se aplică, cu toate acestea, reglementările se aplică în funcţie de masa aeronavei. Potrivit art. 138 orice persoană care operează o aeronavă nu trebuie să comită vreo imprudenţă sau neglijenţă ce ar putea provoca sau ar permite aeronavei să pună în pericol orice persoană sau proprietate. În cazul în care CAA consideră că pericolul este real, poate interzice decolarea navei.


Navele fără pilot nu au un drept automat privind utilizarea spaţiului aerian, trebuie avută în vedere siguranţa zborurilor civile şi militare, precum şi posibilul efect negativ asupra altor utilizatori ai spaţiului aerian sau asupra mediului înconjurător. În scopul de a se integra cu alţi utilizatori ai spaţiului aerian, operatorii UAV trebuie să se asigure că aeronavele de acest tip pot demonstra un nivel echivalent de conformitate cu normele și procedurile care se aplică aeronavelor cu pilot.


Dacă nu există dispoziţii speciale, manipularea navelor UAV se realizazeă prin intermediul serviciului de trafic aerian (ATS), utilizând aceleaşi dispozitive de comunicaţii, ca şi cele folosite pentru aeronavele cu piloţi. Aeronavele UAV trebuie să fie în măsură să respecte instrucţiunile ATS şi cerinţele aplicabile clasei de echipamente cu care operează. Instrucţiunile ATS trebuie să fie îndeplinite într-un interval de timp comparabil cu cel al unui avion cu echipaj. Toate indicativele UAV trebuie să includă cuvântul "fără echipaj", pentru primul contact cu furnizorul ATS. Aeronava trebuie să conţină un minim de echipamente speciale (de exemplu, radar de supraveghere secundar - SSR), precum şi instrumente de vedere (IR, etc.) care să nu afecteze aeronavele cu pilot.


Procedurile standard de operare necesare trebuie incluse în cadrul unui  manual operaţional. Acestea trebuie să acopere:


- procedurile de decolare şi aterizare;

- ruta; 

- procedurile în situaţia de pierdere a legăturii cu ATS;


- procedurile de distrugere după defectarea critică a sistemului de operare.


De asemenea, procedurile trebuie să cuprindă restricţii, printre altele, intrezicerea ridicării navei la o înălţime mai mare de 400 ft deasupra solului; depărtarea la mai mult de 500 de metri în afara razei vizuale a pilotului/observatorului; apropierea la mai puţin de 150 de metri de orice zonă locuită sau la mai puţin de 50 de metri de orice persoană, navă, vehiculul sau structură; în timpul decolării sau aterizării nu trebuie să fie la mai puţin de 30 de metri de o persoană, cu excepţia pilotului, etc.


Datorită naturii lor temporare, zborurile în scopuri ştiinţifice se aprobă pentru o perioadă de maxim 90 de zile. 


POLONIA


Sistemele de aeronave fără pilot  sunt utilizate, în principal, în domeniul militar (cum ar fi pentru activităţi de recunoaştere)
. Necesităţile şi posibilităţile în ceea ce priveşte dezvoltarea UAV sunt în creştere rapidă, nu numai în domeniul aplicaţiilor militare, dar şi a celor civile în domeniile misiunilor de observare, căutare / salvare, meteorologie, protecţia frontierelor. 

Din cauza lipsei legislaţiei, există multe probleme referitoare la chestiuni complexe, cum ar fi certificarea de navigabilitate, licenţierea personalului, clasificarea, înregistrarea, evitarea coliziunilor, managementul traficului, protocoalele de comunicaţie, probleme de securitate, de protecţie a mediului, responsabilitate juridică, asigurarea.

Un set de reglementări a intrat în vigoare la 18 septembrie 2011, printre care şi o serie de prevederi privind UAV. Conform art. 126 din Legea Aviaţiei, fiecare operaţiune UAV în spaţiul aerian controlat este posibilă după aprobarea Preşedintelui Oficiului Aviaţiei Civile, iar operaţiunile desfăşurate de operatori străini trebuie aprobate de preşedintele Oficiului şi de autorităţile competente militare (art. 149).

Toate condiţiile operaţionale ale zborurilor UAV, inclusiv procedurile de cooperare între operatori şi controlorii de trafic aerian sunt obiectul unei reglementări aflate în dezbaterea Ministerelor Transporturilor şi Apărării.


În plus, reglementările privind utilizarea aparatelor UAV până la 30 kg, inclusiv condiţiile specifice de funcţionare sunt în curs de elaborare. Sunt propuse măsuri cum ar fi: 

- operarea după obţinerea unei licenţe corespunzătoare;


- interzicerea zborurilor la mai puţin de 50 m de zonele populate; 

- în cazul unei situaţii de urgenţă implicând pierderea comunicării cu aeronavele, echipamentele tehnice adecvate trebuie să asigurare zborul autonom al UAV, în conformitate cu parametrii proiectaţi.

SPANIA


Ordinul ministerial nr. 12/2012 reglementează autorizaţiile şi cerinţele  prevăzute pentru personalul militar, precum şi echipamentele necesare pentru desfăşurarea de operaţiuni militare cu aeronave fără pilot. Acesta stabileşte, de asemenea, condiţiile de obţinere a statutului de operator sisteme UAV pentru membrii forţelor armate.


Ordinul ministerial 18/2012 defineşte statutul funcţiei de operator UAV (DUO), persoana desemnată să opereze de la distanţă o aeronavă fără pilot, care efectuează misiunea planificată cu toate garanţiile adecvate pentru eficienţă şi securitate operaţională. DUO are statut de pilot comandant/comandant de aeronave, exercitând toate atribuţiile legate de operaţiunile UAV.


Prin acelaşi ordin se realizează clasificarea UAV în funcţie de masă, atribuind fiecărei categorii un card de operare:


- card „brown” pentru aeronave fără pilot cu masă mai mică de 150 kg;


- card „orange” pentru aeronave fără pilot cu masă mai mare de 150 kg.


În plus, ordinul citat stabileşte normele generale de acordare, revalidare, reînnoire, extindere şi anulare a cardurilor de operare.


În 2011, Direcţia generală pentru arme şi materiale a Ministerului Apărării a adoptat Rezoluţia 320/11477/2011 din 24 iunie, care a pus în aplicare Acordul de standardizare NATO, STANAG 4671. Acesta defineşte cerinţele de navigabilitate pentru aeronavele fără pilot şi vehicule de acelaşi tip, cu o masă cuprinsă între 150 şi 20.000 de kilograme.


În prezent sunt în discuţie o serie de completări ale legii privind aeronavele civile fără pilot.


SUEDIA


Persoana fizică/juridică ce doreşte să desfăşoare un zbor cu o aeronavă fără pilot trebuie să aplice pentru obţinerea unui permis din partea Agenţiei de Transporturi a Suediei.

UAV care cântăresc mai puţin de 150 kg sunt reglementate de către Agenţie. Aceste reglementări se referă la proiectarea, fabricarea, modificarea, întreţinerea, precum şi desfăşurarea de activităţi cu aeronavele civile.

Reglementările împart aeronavele în patru clase. Primele trei clase 1,5 kg; 7 kg; 7-150 kg, acoperă operaţiunile cu aeronave ce se desfăşoară la linia de vizare. Al patrulea tip (BLOS) acoperă toate operaţiunile desfăşurate dincolo de linia de vizare, indiferent de masa aeronavei şi de cantitatea de combustibil utilizată
. 


Reglementările suedeze prevăd normele de spaţiu, competenţa piloţilor şi calificările necesare, procedurile pentru toate fazele de navigabilitate, tipul asigurărilor, înregistrarea operaţiunilor şi procesul de aprobare. 

Reglementările pentru cererea de zbor BLOS implică un nivel ridicat de competenţă a operatorului, similar cu cel necesar pentru echipajele civile din domeniul aviaţiei. Acest lucru înseamnă că este aproape imposibil pentru companiile mai mici de a opera un UAV BLOS în conformitate cu reglementările din clasa 4. Acest lucru are un efect restrictiv asupra utilizării aeronavelor fără pilot în campaniile ştiinţifice, efectuate de către grupuri mai mici aparţinând universităţilor sau companii de cercetare mai mici.


STATELE UNITE ALE AMERICII

Certificatele de navigabilitate şi clasificarea aparatelor fără pilot:

(a) certificatele de navigabilitate standard sunt certificate de navigabilitate eliberate pentru tipul de aeronavă certificată de utilitate normală – destinată acrobaţiilor, din categoria de transport, pentru baloanele libere, precum şi pentru aeronavele desemnate de către Administraţia Federală a Aviaţiei (FAA) în clasa specială de avioane.

(b) certificatele de navigabilitate speciale sunt: primare, restrânse, limitate, pentru activităţi sportive, precum și certificatele provizorii de navigabilitate, speciale şi experimentale.

Personalul autorizat pentru a acoperi/folosi sistemele aviatice fără pilot
:


- personalul angajat în armată;


- angajaţi civili din cadrul armatei care au respectat cerinţele de calificare, instruire, evaluare necesare prin regulamentele în vigoare;


- angajaţii civili ai agenţiilor guvernamentale şi antreprenori care au certificări militare sau civile corespunzătoare;


- personal autorizat de instituţiile acreditate;


- membrii ai serviciilor militare străine care au completat cursul de instruire prevăzut de FAA sau de o organizaţie cu atribuţii în domeniul aviaţiei din ţara lor de origine.


Potrivit reglementărilor existente la nivelul statelor, comandanţii militari vor pregăti şi publica normele de zbor (categoria şi tipul), inclusiv instruirea tactică zonele de zbor (decolare/aterizare), zonele de întreţinere, restricţiile de spaţiu aerian (altitudinea) după caz, politicile de siguranţă.


Misiunile operaţionale pot cuprinde următoarele sarcini:


- misiuni tactice sau de combatere, reale sau simulate;

- formarea de echipaje;

- activităţi de informaţii;

- activităţi pentru combaterea comerţului cu droguri;

- acţiuni suport pentru căutare şi salvare;

- cercetare/dezvoltare;

- zboruri de întreţinere;

- zboruri test;

- repoziţionare sau realocare de aeronave;

- utilizare specială (ajutor umanitar, dezastru);

- cercetări în domeniul aeronautic şi aplicarea ştiinţei în spaţiu.

În februarie 2007, FAA a publicat o notă privind utilizarea aeronavelor fără pilot de dimensiuni mici. Principalele restricţii sunt următoarele
:

- altitudinea maximă permisă este de 120 m;


- nu pot opera la mai puţin de 3 mile de un aeroport (4,6 km);


- prin aeronave de dimensiuni mici se înţelege aparatele de zbor cu masa totală mai mică de 25 kg;


- operatorii trebuie să aibă cunoştinţe similare cu cele ale piloţilor de pe aeronavele cu piloţi;


- operarea trebuie să se efectueze după încheierea unei asigurări corespunzătoare.  


Ca răspuns la cererea în creştere pentru operaţiunile publice cu aeronave fără pilot, FAA a întocmit un manual intitulat „Sistemele de aeronave fără pilot operaţionale în spaţiul aerian al SUA”. În document, FAA a stabilit o serie de norme privind zborurile UAV, principala preocupare fiind siguranţa acestor zboruri şi eliminarea interferenţelor cu zborurile civile şi militare cu piloţi.


În scopul de a asigura un nivel de siguranţă acceptabil, operatorul are obligaţia de a obţine un certificat de navigabilitate sau o declaraţie de navigabilitate. Solicitanţii trebuie să demonstreze că o coliziune cu o altă aeronavă este puţin probabilă, inclusiv în condiţii de cer acoperit.


Conceptele cele mai importante sunt cele de pilot comandant şi observator. Pilotul comandant trebuie să aibă calificare minimă şi să fie asigurat. Rolul observatorului este acela de a observa activitatea avioanelor fără pilot în spaţiul aerian din jur, fie în cadrul liniei de vizare, la nivelul solului, fie în aer, la bordul unei alte aeronave. În general, aceasta înseamnă că pilotul sau observatorul trebuie să fie, în cele mai multe cazuri, la distanţă de 1 milă în lateral şi de 3.000 ft., pe direcţia verticală. Comunicarea directă între pilot şi observator trebuie să fie menţinută pe toată durata zborului. 


Zborul avioanelor fără pilot, peste înălţimea de 18.000 ft., trebuie să se desfăşoare conform regulilor de zbor instrumental, pe un plan de zbor IFR
, claritate ATC
, acestea trebuind să fie echipate cu cel puțin un transponder Mod C, care funcţionează cu lumini de navigare şi/sau de evitare a coliziunilor şi să menţină comunicarea controlorii de trafic.

Aeronavele care zboară la altitudini mai mici de 18.000 ft. au cerinţe similare, cu excepţia faptului că piloţii pot alege să lucreze în plan decât IFR.

AUSTRIA

Austria a făcut paşi semnificativi în utilizarea de vehicule aeriene fără pilot în aplicaţii non-militare, Ministerul austriac de Interne testând cu succes aeronava UAV „Schiebel S-100” în exerciţii de patrulare la frontiera cu Slovacia, în colaborare cu acest stat.


BELGIA


Belgia are o experienţă semnificativă în domeniul UAV-urilor militare, participând la misiuni de acest tip în Bosnia (2005) sau Congo (2006).


În sectorul civil, Belgia utilizează vehiculele aeriene fără pilot în apele sale teritoriale pentru patrulare. Belgia a extins, de asemenea, utilizarea de vehicule aeriene fără pilot pentru detectarea poluării sau detecţia incendiilor. 

Vehiculele aeriene fără pilot au fost integrate în sistemele de control ale traficului aerian, acestea fiind certificate să zboare peste zonele populate.


Legislaţia specifică este în pregătire.


OLANDA


Olanda a achiziţionat o gamă largă de vehicule aeriene fără pilot pentru aplicaţii militare, conform strategiei naţionale. De asemenea, Olanda a achiziţionat un număr de aeronave civile cu rol de patrulare maritimă.


NATO


Luând în considerare numărul tot mai mare de operaţiuni militare ce utilizează aeronave UAV, organizaţia a decis să constituie o structură de coordonare a acestui domeniu. În anul 2006, prin unificarea instituţiilor create, încă din anul 1990, a luat naştere Grupul de capabilităţi pentru vehiculele aeriene fără pilot (JCGUAV) aflată în subordinea Grupului pentru Armamente Navale (NNAG).


A fost elaborat Acordul de standardizare pentru UAV cu aripi fixe, cu masa mai mare de 150 kg, regulamentul STANAG
, pentru a acoperi aproape fără restricţii, prevederile existente în orice stat membru NATO. STANAG 4671 a fost publicat în anul 2009. În paralel, au fost dezvoltate reglementări pentru UAV cu aripi rotative cu masa mai mare de 150 kg şi pentru aparate de zbor uşoare cu masa mai mică de 150 kg. 
� http://ec.europa.eu/enterprise/policies/security/files/uav_study_element_2_en.pdf


� Regulamentul (CE) nr. 216/2008 al Parlamentului European şi al Consiliului din 20 februarie 2008 privind normele comune în domeniul aviaţiei civile şi instituirea unei Agenţii Europene de Siguranţă a Aviaţiei şi de abrogare a Directivei 91/670/CEE a Consiliului, a Regulamentului (CE) nr. 1592/2002 şi a Directivei 2004/36/CE


� https://www.easa.europa.eu/rulemaking/docs/npa/2012/NPA%202012-10.pdf


� http://vision-du-ciel.com/reglementation-drone.html


� http://www.dglr.de/publikationen/2012/281162.pdf


� “ZDv 19/1 - Joint Service Regulation 19/1 - Airworthiness Verification And Certification Regulations  For Bundeswehr Aircraft And Aeronautical Equipment”; “LTF 1550-001 - Airworthiness Requirement 1550-001: Special Regulations for Airworthiness Verification of Unmanned Aerial Vehicles in the Bundeswehr”


� https://www.iaa.ie/library_download.jsp?libraryID=956


� 1 ft = 0,3 m


� http://www.enac.gov.it/repository/ContentManagement/information/N905363687/Regolamento_mezzi


_aerei_a_pilotaggio_remoto.pdf


� http://www.caa.co.uk/docs/33/CAP722.pdf


� http://www.caa.co.uk/application.aspx?catid=33&pagetype=65&appid=11&mode=detail&id=226


� http://www.isn.ethz.ch/isn/Digital-Library/Publications/Detail/?lng=en&id=143484


� www.transportstyrelsen.se/Global/luftfart/Luftfartyg/20Swedisk%20UASregulation%%20(TSFS% 202009-88).pdf


� http://www.fas.org/irp/doddir/army/ar95-23.pdf


� http://rgl.faa.gov/regulatory_and_guidance_library/rgOrders.nsf/0/8616600949dcc4b786257


42c004c52b0/$FILE/1110.150.pdf


� Planul de zbor este specificat în documentul ICAO nr 4444.


� Autorizarea de către o unitate de control al traficului aerian pentru o aeronavă de a proceda în termen de spațiul aerian controlat în condiții specificate.


� http://nsa.nato.int/nsa/nsdd/listpromulg.html

